## El Consell col·labora amb l’Ajuntament de Peníscola per a promoure accions de turisme cinematogràfic

*** Turisme destina 170.000 euros a l’Ajuntament de Peníscola per mitjà d’un conveni de col·laboració**

El Consell ha autoritzat un conveni de col·laboració entre Turisme Comunitat Valenciana i l’Ajuntament de Peníscola per a la realització del pla de promoció del producte cinematogràfic de turisme de Peníscola i de la Comunitat Valenciana en 2025.

Per mitjà d’este acord, Turisme Comunitat Valenciana destina 170.000 euros a l’Ajuntament de Peníscola per a impulsar diferents accions de promoció del producte turístic cinematogràfic.

D’esta manera, es pretén impulsar ‘Peníscola: El plató natural més espectacular del món’, una acció que pretén mostrar els diferents escenaris de rodatge de la ciutat en una ruta senyalitzada que recorre, a més del barri antic de la ciutat, recursos naturals com les platges o el Parc Natural de la Serra d’Irta.

Prenent com a base les principals pel·lícules o sèries que formen part de la ruta de Peníscola de Cine (*Calabuig*, 1956; *Juego de tronos*, 2016; *El Cid*, 1961; *El Chiringuito de Pepe*, 2014-2015; *El Ministerio del Tiempo*, 2017; *París-Tombuctú*, 1998) es desenrotlla una temàtica de promoció de la destinació vinculada als espais naturals o historicopatrimonials associats a estes.

En concret, mitjançant este conveni, l’Ajuntament de Peníscola du a terme accions de promoció i difusió amb el propòsit de mostrar la singularitat de la destinació i posar l’accent en l’impuls d’experiències de turisme vivencial.

També impulsa actuacions de promoció en premsa i mitjans especialitzats, material promocional de la destinació, una ruta ‘Gastrocine’ que vincula el cine i la gastronomia local, a més d’accions de *street marketing* en mercats nacionals, com per exemple Barcelona, Bilbao o València.

Fecha: 17/09/2025